મહારાષ્ટ્રમાં ભાજપને મોટો ફટકો, એનસીપીમાં જોડાશે એકનાથ ખડસે - eknath khadse quits bjp will join bjp on friday | I am Gujarat
eknath khadse quits bjp will join bjp on friday
મહારાષ્ટ્રમાં ભાજપને મોટો ફટકો, એનસીપીમાં જોડાશે એકનાથ ખડસે
Navrang Sen | I am Gujarat | Updated: 21 Oct 2020, 03:15:00 PM
ભાજપ સરકારમાં નંબર ટુ ગણાતા ખડસેને વિધાનસભા ચૂંટણીમાં ટિકિટ પણ નહોતી અપાઈ
મુંબઈ: વિધાનસભા ચૂંટણીમાં સૌથી વધુ બેઠકો જીત્યા બાદ પણ સત્તાની બહાર રહેલા ભાજપને વધુ એક મોટો ઝાટકો લાગ્યો છે. પક્ષના સિનિયર નેતા એકનાથ ખડસેએ રાજીનામું આપી દીધું છે, અને તેઓ એનસીપીમાં જોડાવા જઈ રહ્યા છે.
એનસીપીના પ્રદેશ અધ્યક્ષ જયંત પાટીલે આ અંગે સત્તાવાર જાહેરાત કરી છે. તેમણે એમ પણ જણાવ્યું હતું કે ખડસે શુક્રવારે બપોરે બે વાગ્યે એનસીપીમાં સામેલ થશે. ખડસેના રાજીનામાં અંગે જ્યારે પૂર્વ સીએમ દેવેન્દ્ર ફડણવીસને પૂછવામાં આવ્યું ત્યારે તેમણે જણાવ્યું હતું કે તેમને આ અંગે કોઈ માહિતી નથી.
એનસીપીના પ્રદેશ અધ્યક્ષે જણાવ્યું હતું કે ભાજપમાં એક દાયકાથી પણ વધુ સમય કામ કરનારા વરિષ્ઠ નેતા અમારી સાથે જોડાઈ રહ્યા છે. તેમણે સ્વ. ગોપીનાથ મુંડે સાથે પણ કામ કર્યું છે. તેમને પક્ષમાં શું ભૂમિકા અપાશે, તે અંગે બાદમાં વિચારીશું. હાલ તો તેઓ એનસીપીમાં સામેલ થઈ રહ્યા છે તેની અમને ખુશી છે.
તેમણે એવો પણ દાવો કર્યો હતો કે ખડસે સાથે બીજા પણ ઘણા લોકો એનસીપીમાં જોડાવા માગે છે, પરંતુ તેનો નિર્ણય બાદમાં લેવાશે. હાલ અમે ખડસે સાથે આ અંગે વધુ વાત નથી કરી, પરંતુ ધીરે-ધીરે તેમના સમર્થકો પણ પક્ષમાં સામેલ થશે.
એક સમયે ભાજપની સરકારમાં નંબર ટુ રહેલા ખડસે પોતાનું મંત્રીપદું ગયા બાદ વિધાનસભા ચૂંટણીમાં ટિકિટ પણ ના મળતા પક્ષના મોવડીમંડળથી નારાજ હતા. તેમણે ફરિયાદ પણ કરી હતી, પરંતુ તેને કોઈએ ધ્યાને નહોતી લીધી.
ખડસેના એનસીપીમાં આવ્યા બાદ તેમને કૃષિ મંત્રી બનાવાય તેવી શક્યતા છે. એનસીપીના ક્વોટામાંથી તેમની સરકારમાં એન્ટ્રી થઈ શકે છે. જોકે, આ બધી બાબતો પરથી દશેરા સુધીમાં જ પડદો હટશે.